Årets supporter LFCSCSB 2013

Årets supporter viser et enormt engasjement for Liverpool FC og har vært Liverpool-supporter siden 1977.

Dette er en person som er levende opptatt av Liverpool Football Club, men personen er også interessert i byens historie og båndene mellom nordmenn og Liverpool.

Han er også primus motor for lokalt engasjement for sitt favorittlag, og var pågangsdriver for å stifte Liverbirdsklubb i egen by i 2008 med begrunnelsen at han ønsket å skape et bedre sosialt miljø rundt LFCS kamper i hjembyen ved å arrangere konkurranser, quiz, ha stamsted for å se kamper i fellesskap, arrangere fotballturneringer og fellesturer til Liverpool.

Siden stiftelsen av Liverbirdsklubben for fem og et halvt år siden, har han vært leder for klubben og virkelig klart sine målsetninger.

Han har vært med på å arrangere hele sju fellesturer for Liverbirdsklubbens medlemmer, han arrangerer fotballturneringer og gjennom sitt gode nettverk i Liverpool, hjelper han andre medlemmer i Liverbirdsklubben til tilgang på kampbilletter og overnatting.

Årets supporter hjelper også med å rekruttere medlemmer til Liverbirdsklubbenes moderklubb, LFCSCSB. Liverbirdsklubben har en oppdatert nettside som aktivt oppfordrer besøkende til å bli medlem i vår moderklubb på sine nettsider.

I tillegg viser årets supporter et samfunnsengasjement, som også er med på å gi fotballsupporterne et godt renommé. Hvert år arrangerer han julelotteri for 23 Foundation, som gir vanskeligstilte unger ved Merseyside en bedre sjanse, og med årets supporter i spissen har Liverbirds Kristiansand også samlet inn betydelige summer til både kreftsyke barn i Kristiansand og Stine Sofies stiftelse.

Han bruker med andre ord mye tid på å legge til rette for lokale arrangement, glede og hjelpe andre, og skaper gode, røde opplevelser for folk i og ved Kristiansand.

I tillegg er han ofte over i Liverpool og bruker mye tid og ressurser på å heie fram favorittlaget i levende livet på Anfield.

Årets supporter markedsfører LFC sin historie og renommé og også vår supporterklubb her i Norge så ofte han får sjansen til det på en utmerket måte.

Årets supporter er: Rune Andreassen, leder av Liverbirds Kristiansand.

Vi gratulerer!